તમને કદાચ નવાઈ લાગશે કે મારી આસપાસ એવું કોઈ નથી જે મારાં ગુણગાન ગાતું હોય. અમારી કંપનીમાં જેટલા લોકો છે તેઓ બધા કામ કરવામાં જ માને છે. અમે લોકો પોતે જ પોતાના કામથી એટલા ઇમ્પ્રેસ નથી થતા. બહોત અચ્છા કર લિયા કહીને ફુલાઈ નથી જતા, કારણ કે આર્ટ ફૉર્મની એક ખૂબી એ છે કે તમારા મનથી તમે જે કર્યું હોય એ સારું હોય, પણ એની તુલના લોકોને એ કેટલું ગમ્યું છે એના પર જ થતી હોય છે. ફિલ્મમેકિંગ જ નહીં, તમે પેઇન્ટિંગ કે સિન્ગિંગ જ લઈ લો. તમારા મતે તમે બનાવેલું બેસ્ટ પેઇન્ટિંગ કે તમે ગાયેલું ગીત લોકોને કેટલું ગમે છે એના પર એની શ્રેષ્ઠતાની તુલના થાય છે. એ કેટલું સારું હતું કે ખરાબ હતું કે લોકોએ એનો સ્વીકાર કેવો અને કેટલો કર્યો એના પર જ એની તુલના નર્ભિર હોય છે. સાથે એમ પણ કહીશ કે લોકોને એ ન ગમે એટલે એ ખરાબ છે એવું નથી, પરંતુ તુલનામાં એ પાછળ રહ્યા તો તમે ફેલ. હું આ બિઝનેસમાં ઘણાં વષોર્થી છું એટલે મને ખબર છે કે અહીં તમે ઓવર-કૉન્ફિડન્સ ન રહી શકો કે પોતાની પ્રશંસામાં ન રહી શકો. યુ ઑલવેઝ કીપ ટ્રાઇંગ. દરેક નવી ફિલ્મ નવી શરૂઆત છે. દરેક નવી ફિલ્મ વખતે હું પહેલી ફિલ્મની જેમ જ નર્વસ થઈ જાઉં છું. કોઈ પણ ફિલ્મ કરતી વખતે હું એ ક્યારેય નથી વિચારતો કે આમાં કેટલું નામ થશે, કેટલા પૈસા કમાઈશ કે કેટલા અવૉર્ડ મળશે. હું તો માત્ર કામ કરું છું. માત્ર એ પ્રોસેસને એન્જૉય કરું છું. નેમ, ફેમ, પૈસા કે અવૉર્ડ એ તો એની પાછળ આવતી બાબતો છે. ઘણી વખત તમે અપેક્ષા રાખી હોય એના કરતાં ખરાબ પરિણામ આવે અને ઘણી વાર તમને કલ્પના ન હોય એનાથી વધારે સારું પરિણામ મળે. કેટલીક વખત તમે અપેક્ષા રાખી હોય એવું જ પરિણામ મળે. જોકે આખી વાતનો સારાંશ એટલો જ કે તમે તમારું કામ કરતા જાઓ. બાકીની બધી વસ્તુ એની પાછળ આવતી જશે.